《题九华山》
唐代·谭铢

忆闻九华山，尚在童稚年。浮沉任名路，窥仰会无缘。

罢职池阳时，复遭迎送牵。因兹契诚愿，瞩望枕席前。

况值春正浓，气色无不全。或如碧玉静，或似青霭鲜。

或接白云堆，或映红霞天。呈姿既不一，变态何啻千。

巍峨本无动，崇峻性岂偏。外景自隐隐，潜虚固幽玄。

我来暗凝情，务道志更坚。色与山异性，性并山亦然。

境变山不动，性存形自迁。自迁不阻俗，自定不失贤。

浮华与朱紫，安可迷心田。

作者简介：谭铢，唐文学家。一作谈铢，吴郡（今苏州）人。初为广文生，尝习佛学。武宗会昌元年(841)登进士第，曾为苏州鹾院官。懿宗咸通十一年(870)前后，又任池阳地方官，作《庐州明教寺转关经藏记》。罢职后，游九华山，题诗云：“我来暗凝情，务道志更坚”。历经仕路沉浮，性转淡泊。《全唐诗》录存其诗二首。《全唐文》录存其文一篇。